b"\n_START_ARTICLE_\nNecr\xc3\xb2polis de Gizeh\n_START_SECTION_\nContext\n_START_PARAGRAPH_\nLa primera capital d'Egipte, Memfis, es va fundar com un assentament a la vora del v\xc3\xa8rtex del delta del Nil, uns quatre mil anys abans de la consolidaci\xc3\xb3 de l'actual capital del nou Egipte, el Caire. Va ser el centre administratiu del nom\xc3\xb3s I del Baix Egipte, de nom Ineb Hedj, resid\xc3\xa8ncia de faraons i capital durant l'Imperi Antic. Des d'aquest punt fins a el Faium, en una llarga i estreta franja de la vall del Nil, existia la que es coneix com la zona de les pir\xc3\xa0mides. D'acord amb la tradici\xc3\xb3 religiosa eg\xc3\xadpcia, el lloc tradicional dels enterraments era l'oest; aix\xc3\xad, la part occidental de l'alt desert es va convertir en zona funer\xc3\xa0ria per a la reialesa fara\xc3\xb2nica, els cortesans, funcionaris i tamb\xc3\xa9 pels animals sagrats. La gran necr\xc3\xb2polis de Memfis, de la qual en forma part Gizeh, s'estenia al llarg de m\xc3\xa9s de 40 quil\xc3\xb2metres; durant l'Imperi Antic era coneguda amb el nom gen\xc3\xa8ric de Hernecher (la Necr\xc3\xb2polis) o Imentet (Occident)._NEWLINE_A l'\xc3\xa8poca de la construcci\xc3\xb3 de les pir\xc3\xa0mides es calcula que la poblaci\xc3\xb3 total d'Egipte era d'1,6 milions de persones i les dues zones amb densitat de poblaci\xc3\xb3 m\xc3\xa9s elevada estaven situades entre Luxor (antiga Tebes) i Assuan (Elefantina), i cap al nord, entre Meidum (a l'entrada d'el Faium) i fins al v\xc3\xa8rtex del delta. En canvi, a la part de l'Egipte Mitj\xc3\xa0 \xc3\xa9s on hi havia menys densitat de poblaci\xc3\xb3. A prop dels grups piramidals de l'Imperi Antic s'hi va establir la resid\xc3\xa8ncia reial principal i l'administraci\xc3\xb3._NEWLINE_Una combinaci\xc3\xb3 de caracter\xc3\xadstiques geogr\xc3\xa0fiques favorables van contribuir a l'\xc3\xa8xit cultural de la civilitzaci\xc3\xb3 de l'antic Egipte. Hippolyte-Adolphe Taine, va afirmar que l'entorn f\xc3\xadsic \xc3\xa9s un dels condicionaments que afecten l'art i, en concret, la seva producci\xc3\xb3. El m\xc3\xa9s important d'aquests trets era un s\xc3\xb2l molt f\xc3\xa8rtil a conseq\xc3\xbc\xc3\xa8ncia de les inundacions que anualment es produ\xc3\xafen al riu Nil. Aquest fenomen, antigament, tenia lloc entre els mesos de juliol i octubre a gaireb\xc3\xa9 tota la vall i el delta, i assolia el seu nivell m\xc3\xa9s baix entre abril i juny. El terreny, molt f\xc3\xa8rtil, produ\xc3\xafa aliment en abund\xc3\xa0ncia; aquest fet permetia que la poblaci\xc3\xb3 pogu\xc3\xa9s dedicar m\xc3\xa9s temps i recursos a la pr\xc3\xa0ctica de diverses activitats culturals, tecnol\xc3\xb2giques i art\xc3\xadstiques._NEWLINE_A la zona de les pir\xc3\xa0mides, de Dahshur a Gizeh, el Nil flu\xc3\xafa m\xc3\xa9s a prop de la riba occidental, i en la zona fronterera amb el desert existien llacs que conservaven l'aigua molt despr\xc3\xa9s que el nivell del riu baix\xc3\xa9s. Es creu que existien aquests llacs als empla\xc3\xa7aments de pir\xc3\xa0mides com les de Saqqara, Dashur i segurament tamb\xc3\xa9 a Gizeh. Tanmateix, on no existien aquests llacs naturals \xc3\xa9s molt possible que els arquitectes de les pir\xc3\xa0mides els creessin aprofundint les conques naturals._NEWLINE_Encara que les tres pir\xc3\xa0mides m\xc3\xa9s famoses de Gizeh pertanyen a la dinastia IV, la hist\xc3\xb2ria del lloc es remunta fins al regnat de Ninetjer, de la dinastia II: el seu nom va ser descobert en alguns segells de gerres trobades en una tomba de la part meridional del jaciment; una altra tomba encara m\xc3\xa9s anterior, de la dinastia I (sota el regnat del fara\xc3\xb3 Wadj), ha estat localitzada al sud de la necr\xc3\xb2polis de Gizeh.\n_START_SECTION_\nAlineament\n_START_PARAGRAPH_\nL'alineament de les pir\xc3\xa0mides en Gizeh \xc3\xa9s totalment cardinal. La l\xc3\xadnia diagonal principal del complex alinea les cantonades del costat sud-est de les tres pir\xc3\xa0mides principals (Kheops, Kefren i Micer\xc3\xad) a uns 43\xc2\xba del nord, seguint el que en geologia s'anomena direcci\xc3\xb3 horitzontal de la formaci\xc3\xb3 Mokkatam o, cosa que \xc3\xa9s el mateix, una l\xc3\xadnia perpendicular al pendent; amb aquest alineament els constructors aconseguiren que les bases de les tres pir\xc3\xa0mides estiguessin aproximadament al mateix nivell. \xc3\x89s possible que als antics top\xc3\xb2grafs els influ\xc3\xads algun altre aspecte, probablement algun tema religi\xc3\xb3s; \xc3\xa9s intencionada tamb\xc3\xa9 l'exist\xc3\xa8ncia d'una diagonal cap al nord-oest d'Heli\xc3\xb2polis i cap al sud-oest, en direcci\xc3\xb3 a l'entrada del primer cementiri reial a Abydos. La simetria que s'observa en tot el complex arquitect\xc3\xb2nic de les pir\xc3\xa0mides de Gizeh ha estimulat la imaginaci\xc3\xb3 a la recerca de significats ocults o misteriosos que poguessin explicar aquests alineaments. El 1994 Robert Bauval expos\xc3\xa0 la deducci\xc3\xb3 que la diagonal de Gizeh est\xc3\xa0 relacionada amb els estels del cintur\xc3\xb3 de la constel\xc2\xb7laci\xc3\xb3 d'Ori\xc3\xb3, astres que els egipcis tenien com a s\xc3\xadmbol d'Osiris; en superposar el mapa de la constel\xc2\xb7laci\xc3\xb3 sobre el mapa de Gizeh, no totes les pir\xc3\xa0mides coincideixen amb estels.\n_START_SECTION_\nComplex funerari de Kheops (Khufu)\n_START_PARAGRAPH_\nEl complex funerari de Khepos est\xc3\xa0 situat al nord i est\xc3\xa0 format per la Gran Pir\xc3\xa0mide \xe2\x80\x93o pir\xc3\xa0mide de Kheops\xe2\x80\x93, les tres pir\xc3\xa0mides de les reines, una pir\xc3\xa0mide sat\xc3\xa8l\xc2\xb7lit, dos temples funeraris \xe2\x80\x93el Temple de la Vall i un altre al costat de la pir\xc3\xa0mide\xe2\x80\x93, una carretera que uneix ambdues construccions, tombes o fosses amb barques solars, mastabes de nobles i cortesans i m\xc3\xbaltiples mastabes organitzades en tres cementiris. Entre aquestes mastabes hi ha la tomba del constructor de la Gran Pir\xc3\xa0mide, Hemiunu.\n_START_SECTION_\nTemples\n_START_PARAGRAPH_\nLes ru\xc3\xafnes del temple funerari van ser descobertes el 1939 per Abu Szeift. Aquest temple es va anar destruint al llarg dels segles; tot i aix\xc3\xad, encara es pot copsar un paviment de basalt negre que correspondria a un pati obert on es poden observar els buits en els quals anaven els pilars de granit que formaven la columnata que envoltava el pati. Posse\xc3\xafa un santuari interior i unes sales d'emmagatzematge. Her\xc3\xb2dot ja va descriure aquest edifici i la cal\xc3\xa7ada sobre la qual va dir que \xc2\xabera una obra tan gran com la mateixa pir\xc3\xa0mide\xc2\xbb; va ser constru\xc3\xafda amb uns murs molt alts que probablement van assolir els 40 metres d'altura i uns 750 metres de longitud. Calia una altura com aquesta, ja que la sortida es va construir des del santuari inferior i hagu\xc3\xa9s quedat per sota del nivell de terra de l'altipl\xc3\xa0. De la cal\xc3\xa7ada nom\xc3\xa9s queden uns 80 metres del tra\xc3\xa7at; del temple, com ja s'ha comentat, tan sols una part del paviment de basalt. Aquesta destrucci\xc3\xb3, a m\xc3\xa9s a m\xc3\xa9s del deteriorament a causa del pas del temps, ha estat causada per l'aprofitament del material per fer edificacions al poble de Nazlet el-Samman.\n_START_SECTION_\nBarques solars\n_START_PARAGRAPH_\nL'any 1954 va ser descoberta, per Kamul el-Mallakh, una fossa rectangular a la vora de la cara sud de la pir\xc3\xa0mide, on es va trobar una barca amb tots els seus elements desarmats en 1.224 peces, la majoria de fusta de cedre; com que estava en un lloc completament tancat el material es trobava en perfecte estat i s'han esmer\xc3\xa7at catorze anys en reconstruir-la. La barca t\xc3\xa9 m\xc3\xa9s de quaranta metres d'eslora i posseeix un despla\xc3\xa7ament aproximat de quaranta tones. Sembla que ja havia estat usada i havia estat en contacte amb l'aigua, per la qual cosa se suposa que podia haver transportat el cos del fara\xc3\xb3 des de Memfis fins al lloc de la seva sepultura, a Gizeh, tot navegant pel Nil. Des de l'any 1982 est\xc3\xa0 exposada en un museu situat sobre el lloc on es va trobar, a la cara sud de la pir\xc3\xa0mide. En el complex de Kheops s'han descobert cinc fosses de barques m\xc3\xa9s, encara que nom\xc3\xa9s en una s'ha confirmat l'exist\xc3\xa8ncia d'una embarcaci\xc3\xb3; la prova s'ha aconseguit sense obrir la fossa, gr\xc3\xa0cies a l'\xc3\xbas d'una c\xc3\xa0mera._NEWLINE_Aquestes barques formaven part de l'aixovar funerari del fara\xc3\xb3; tots els objectes que intervenien en el funeral es desarmaven i s'enterraven. La funcionalitat exacta de l'embarcaci\xc3\xb3 no es coneix amb exactitud, per\xc3\xb2 el m\xc3\xa9s evident \xc3\xa9s que devien estar relacionades o b\xc3\xa9 amb el viatge a l'altra vida del fara\xc3\xb3 o b\xc3\xa9 amb el viatge final del trasllat del cad\xc3\xa0ver fins a la seva pir\xc3\xa0mide.\n_START_SECTION_\nComplex funerari de Khefren (Jafra)\n_START_PARAGRAPH_\nLa pir\xc3\xa0mide de Khefren \xc3\xa9s una part del complex funerari d'aquest fara\xc3\xb3, i actualment es troba en millors condicions que el del seu pare Kheops. El conjunt inclou un temple funerari situat en el costat est, i una cal\xc3\xa7ada processional pavimentada d'uns 500 metres de llargada que connecta aquest temple amb el Temple de la Vall._NEWLINE_El Temple de la Vall est\xc3\xa0 situat al costat de la Gran esfinx. T\xc3\xa9 una planta i un disseny similar al del temple d'Osireion, amb patis i pilars mancats de jerogl\xc3\xadfics o de qualsevol mena d'adornament. Est\xc3\xa0 constru\xc3\xaft amb enormes carreus i grans lloses de granit que revesteixen els murs del temple._NEWLINE_A la cara sud, tamb\xc3\xa9 hi ha una pir\xc3\xa0mide subsidi\xc3\xa0ria, cinc fosses per a barques solars i les restes d'un llogaret amb m\xc3\xa9s d'un centenar de grans habitacions, considerades magatzems o tallers dels treballadors de la pir\xc3\xa0mide.\n_START_SECTION_\nPir\xc3\xa0mide sat\xc3\xa8l\xc2\xb7lit\n_START_PARAGRAPH_\nA la part sud de la pir\xc3\xa0mide de Khefren hi ha una petita \xc2\xabpir\xc3\xa0mide sat\xc3\xa8l\xc2\xb7lit\xc2\xbb denominada GIIa. Fou constru\xc3\xafda en pedra calc\xc3\xa0ria i la inclinaci\xc3\xb3 de les seves cares \xc3\xa9s d'uns 53\xc2\xba i 54\xc2\xba. Ha estat una v\xc3\xadctima lamentable dels lladres de pedres i actualment tan sols en podem apreciar els tra\xc3\xa7os dels seus fonaments. T\xc3\xa9 una rampa excavada a la roca que desemboca en una petita sala que sembla que mai ha arribat a ser utilitzada com a lloc de sepultura. En aquest lloc s'hi van trobar diversos ossos d'animals, segells i algunes peces de fusta, per la qual cosa la majoria dels egipt\xc3\xb2legs \xe2\x80\x93incloent-hi Rainer Stadelmann i Mark Lehner\xe2\x80\x93 creuen que la pir\xc3\xa0mide va ser un lloc de culte del fara\xc3\xb3. Tanmateix, Zahi Hawass creu que aquesta pir\xc3\xa0mide podria ser la d'una de les esposes de Khefren, tot i que les tombes romanen sense localitzar.\n_START_SECTION_\nTemple funerari\n_START_PARAGRAPH_\nEl temple funerari de Khefren, a m\xc3\xa9s de ser m\xc3\xa9s gran que els constru\xc3\xafts fins al moment, amb 111 metres de llargada per 48 d'ample, va representar un important aven\xc3\xa7 arquitect\xc3\xb2nic. Aquest model inclo\xc3\xafa cinc elements fonamentals que des d'aleshores es varen convertir en un referent per aquest tipus d'edificacions: un vest\xc3\xadbul d'entrada, un pati de columnes, cinc n\xc3\xadnxols per a col\xc2\xb7locar est\xc3\xa0tues del fara\xc3\xb3, cinc cambres com a magatzem i un santuari interior._NEWLINE_La part exterior es va construir amb pedra calc\xc3\xa0ria, material procedent de la mateixa zona, i les parets interiors foren revestides amb granit rosa; la cal\xc3\xa7ada, provinent del Temple de la Vall, t\xc3\xa9 la seva entrada prop de l'angle sud de la cara frontal. A l'esquerra hi ha dues sales i, al fons del passad\xc3\xads, quatre sales folrades amb peces d'alabastre, material que tamb\xc3\xa9 es va utilitzar en el paviment. El vest\xc3\xadbul t\xc3\xa9 dues sales: una sala de planta escalonada \xe2\x80\x93dels seus extrems en surten uns passadissos llargs i estrets on sembla que hi havia est\xc3\xa0tues del fara\xc3\xb3\xe2\x80\x93, i una altra sala de forma rectangular. Els sostres d'ambdues sales estaven sostinguts per columnes realitzades amb un bloc, un mon\xc3\xb2lit de granit._NEWLINE_El pati obert tenia diverses columnes, uns pilars revestits amb granit. Hi havia una est\xc3\xa0tua que segons Uvo H\xc3\xb6lscher representava al fara\xc3\xb3 en forma d'Osiris i segons Herbert Ricke era una est\xc3\xa0tua sedent del fara\xc3\xb3. Els murs interiors podrien haver estat decorats amb relleus. A la part oest del pati hi havia cinc espais per a unes altres cinc est\xc3\xa0tues i, m\xc3\xa9s al fons, al costat de la pir\xc3\xa0mide, hi havia el santuari on nom\xc3\xa9s hi podien accedir els sacerdots. Des del pati sortia un passad\xc3\xads que donava al recinte pavimentat de la pir\xc3\xa0mide. A la part exterior del temple funerari s'hi troben cinc fosses excavades en la roca destinades a la col\xc2\xb7locaci\xc3\xb3 de barques solars.\n_START_SECTION_\nTemple de la Vall\n_START_PARAGRAPH_\nEl Temple de la Vall es troba al sud de la Gran Esfinx; est\xc3\xa0 en un bon estat de conservaci\xc3\xb3, amb els pilars i les llindes intactes. L'edifici est\xc3\xa0 constru\xc3\xaft amb grans blocs de pedra calc\xc3\xa0ria procedent de la mateixa pedrera de la zona i el varen revestir amb granit rosat que el portaren d'Assuan, a uns vuit-cents quil\xc3\xb2metres de l'obra. La seva planta \xc3\xa9s quadrada i cada costat fa una mica m\xc3\xa9s de quaranta metres._NEWLINE_Les dues entrades del temple estaven flanquejades per dues esfinxs, que semblen lleons, cadascuna de vuit metres de llarg, i els batents de les portes segurament eren de fusta de cedre. Aquestes entrades donaven cada una a un passad\xc3\xads i a una porta central per la qual s'entrava al vest\xc3\xadbul que tenia uns deu metres d'altura i amb la forma de T invertida. El sostre estava sostingut per setze pilars de granit, molts dels quals encara es conserven. Hi havia vint-i-tres est\xc3\xa0tues sedents que representaven el fara\xc3\xb3, fetes d'alabastre, pissarra i diorita. A la part oest hi ha dos accessos: el del costat sud, que d\xc3\xb3na a tres habitacions allargades; el del costat nord, que connecta amb la cal\xc3\xa7ada propera, d'uns 500 metres de longitud i que mena al temple funerari que hi ha al costat de la pir\xc3\xa0mide de Khefren._NEWLINE_L'any 1860 l'arque\xc3\xb2leg franc\xc3\xa8s Auguste Mariette va descobrir, entre d'altres, la famosa est\xc3\xa0tua Khefren sota la protecci\xc3\xb3 d'Horus, realitzada en diorita verda i que actualment es troba al Museu d'Antiguitats Eg\xc3\xadpcies. L'escultura fa 168 cent\xc3\xadmetres d'altura i es troba gaireb\xc3\xa9 intacta. Khefren es cobreix el cap amb el mocador reial, el \xc2\xabnemos\xc2\xbb, i per la part posterior apareix un falc\xc3\xb3, la representaci\xc3\xb3 d'Horus, que el protegeix amb les seves ales. Est\xc3\xa0 assegut sobre un tron que t\xc3\xa9 els dos bra\xc3\xa7os amb forma d'un lle\xc3\xb3; als costats, apareix el s\xc3\xadmbol de la unificaci\xc3\xb3 de l'Alt i el Baix Egipte.\n_START_SECTION_\nComplex funerari de Micer\xc3\xad (Menkaure)\n_START_PARAGRAPH_\nEl conjunt t\xc3\xa9 els diversos components d'un complex piramidal: la pir\xc3\xa0mide del fara\xc3\xb3 i el temple funerari, situat a la seva cara est; al voltant hi ha diverses tombes de pr\xc3\xadnceps o reines. Aquest temple, es troba unit al Temple de la Vall mitjan\xc3\xa7ant una cal\xc3\xa7ada de 600 metres. Aquesta cal\xc3\xa7ada est\xc3\xa0 disposada tot formant una l\xc3\xadnia recta amb l'eix de la pir\xc3\xa0mide, fet que no passa amb les altres cal\xc3\xa7ades que uneixen els complexos dels anteriors faraons, ja que en aquests altres casos la cal\xc3\xa7ada formava un angle amb l'eix de la pir\xc3\xa0mide corresponent._NEWLINE_A m\xc3\xa9s de les tres pir\xc3\xa0mides de les reines constru\xc3\xafdes al sud de la del fara\xc3\xb3, cap al sud-est del temple funerari hi ha una necr\xc3\xb2polis on enterraren els sacerdots responsables del culte al fara\xc3\xb3. Est\xc3\xa0 situada al costat de la pedrera que es va fer servir per extreure el material per a la construcci\xc3\xb3 dels monuments. El culte a Micer\xc3\xad es va mantenir durant tot l'Imperi Antic.\n_START_SECTION_\nPir\xc3\xa0mides de les tres reines\n_START_PARAGRAPH_\nAl costat sud de la pir\xc3\xa0mide de Micer\xc3\xad es van construir tres pir\xc3\xa0mides subsidi\xc3\xa0ries, identificades com G3a, G3b i G3c. Nom\xc3\xa9s la m\xc3\xa9s oriental fou dissenyada com una aut\xc3\xa8ntica pir\xc3\xa0mide; les altres s\xc3\xb3n construccions esglaonades amb quatre pisos. Encara que s'han atribu\xc3\xaft a les tres dones del fara\xc3\xb3, altres experts les consideren pir\xc3\xa0mides dedicades al culte. En tot cas, foren clarament usades com a lloc d'enterrament, fos per a reines o per a altres personatges, i quedaren tancades dins un recinte delimitat per parets de pedra._NEWLINE_La m\xc3\xa9s oriental \xc3\xa9s la G3a. T\xc3\xa9 una estructura exterior piramidal llisa i \xc3\xa9s la m\xc3\xa9s gran de les tres, amb una altura de 28 metres i la base fa 44 metres per costat. T\xc3\xa9 l'entrada des de la cara nord i la seva estructura interior t\xc3\xa9 una forma de T just en el centre de la pir\xc3\xa0mide. A la cambra sepulcral l'arque\xc3\xb2leg George Andrew Reisner hi va trobar un sarc\xc3\xb2fag fet de granit rosa, encara que ja havia estat saquejat quan el va descobrir. Reisner va suposar que hagu\xc3\xa9s estat enterrada Khamerernebti II, esposa de Micer\xc3\xad. Altres autors, per\xc3\xb2, creuen que va ser pensada tan sols com a lloc de culte, encara que m\xc3\xa9s tard s'adapt\xc3\xa9s i serv\xc3\xads de sepultura._NEWLINE_La del mig, la G3b, \xc3\xa9s m\xc3\xa9s petita \xe2\x80\x93la base fa 31 metres de costat\xe2\x80\x93 i t\xc3\xa9 quatre grans escalons. L'acc\xc3\xa9s \xc3\xa9s a trav\xc3\xa9s d'un passad\xc3\xads descendent i l'estructura interior est\xc3\xa0 per sota la l\xc3\xadnia central de la construcci\xc3\xb3. A la cambra d'enterrament, prop de la paret oest, es va descobrir un sarc\xc3\xb2fag de granit rosa que contenia les restes d'una dona jove. L'edifici tamb\xc3\xa9 posseeix un temple mortuori que est\xc3\xa0 orientat de nord a sud._NEWLINE_La G3c no es va arribar a acabar. L'exterior presenta una estructura piramidal escalonada, i mai va quedar recoberta. La seva cambra sepulcral est\xc3\xa0 localitzada a la part nord-oest i, com a les altres, tenia una petita capella feta de ma\xc3\xb3. Per manca de dades, no s'ha pogut esbrinar per a qui estava destinada, encara que es creu que era per a una consort de Micer\xc3\xad. L'obra va ser acabada al final de la dinastia IV, \xc3\xa9s a dir, quan ja regnava el seu fill Shepseskaf.\n_START_SECTION_\nTemple funerari\n_START_PARAGRAPH_\nEl temple funerari est\xc3\xa0 localitzat a l'est de la pir\xc3\xa0mide principal de Micer\xc3\xad i, com el de Khefren, es va comen\xc3\xa7ar amb grans blocs de pedra calc\xc3\xa0ria extrets de la mateixa zona. Est\xc3\xa0 situat a la cantonada nord-est del temple i \xc3\xa9s el m\xc3\xa9s gran de Gizeh; t\xc3\xa9 un pes d'unes 200 tones. L'estudi del monument que realitz\xc3\xa0 Reisner va revelar que havia estat constru\xc3\xaft en dues fases: la primera, amb la construcci\xc3\xb3 del disseny original a l'\xc3\xa8poca de Micer\xc3\xad, de granit rosa (com la resta del complex funerari); la segona va ser realitzada pel seu successor, Shepseskaf, que va completar el complex. Les proves arqueol\xc3\xb2giques demostren que l'obra va ser interrompuda de manera brusca, just quan s'havien comen\xc3\xa7at a col\xc2\xb7locar els blocs de granit al passad\xc3\xads \xe2\x80\x93blocs que transportaven des d'Assuan\xe2\x80\x93 i quan tot estava ja preparat per col\xc2\xb7locar els blocs de pedra centrals. Per tant, sembla que Shepseskaf, fill i successor de Micer\xc3\xad, havia de completar la construcci\xc3\xb3 del complex de la pir\xc3\xa0mide del seu pare, per\xc3\xb2 ho va haver de fer utilitzant materials menys costosos per accelerar-ne l'acabament, substituint el granit de l'exterior per ma\xc3\xb3 i tova. El revestiment de granit es va ocultar amb el ma\xc3\xb3 i es va enguixar i emblanquinar. Quan Reisner va arrencar els maons sobreafegits va trobar els blocs de pedra; amb una pintura vermella s'hi havien marcat les l\xc3\xadnies de nivell, i hi havia detallades les mides i els noms de les colles d'obrers._NEWLINE_El temple, segons la teoria de Reisner, era de planta rectangular quasi quadrada, amb un pati a manera de vest\xc3\xadbul ple de columnes. Aquest pati donava acc\xc3\xa9s a sales interiors on s'oferien els aliments i es guardaven els objectes de culte per als rituals que s'hi practicaven di\xc3\xa0riament. Al costat nord, un passad\xc3\xads permetia l'acc\xc3\xa9s a la part posterior, on hi havia la capella amb l'estela funer\xc3\xa0ria del fara\xc3\xb3. Posteriorment, es va fer una ampliaci\xc3\xb3: es constru\xc3\xad una nova sala que permetia arribar fins a una s\xc3\xa8rie de cinc cambres o capelles petites, probablement destinades al culte reial de les dinasties posteriors.\n_START_SECTION_\nConstrucci\xc3\xb3\n_START_PARAGRAPH_\nNo se sap del cert com es van construir, per\xc3\xb2 al llarg del temps hi ha hagut diferents recerques arqueol\xc3\xb2giques i estudis sobre el sistema de construcci\xc3\xb3 i la metrologia. La majoria de les teories es basen en la idea que les pir\xc3\xa0mides van ser constru\xc3\xafdes transportant grans pedres des d'una pedrera. Els desacords se centren sobre els m\xc3\xa8todes utilitzats per a transportar i empla\xc3\xa7ar unes pedres tan grans i sobre la viabilitat d'aquests m\xc3\xa8todes. Existeixen teories des de les interpretacions ja a l'antiguitat d'Her\xc3\xb2dot a d'altres m\xc3\xa9s recents. Per exemple, n'hi ha de m\xc3\xa9s recents que consideren que els blocs van ser fabricats en el mateix lloc amb una mena de \xc2\xabformig\xc3\xb3 de pedra calc\xc3\xa0ria\xc2\xbb, encara que el sistema m\xc3\xa9s acceptat \xc3\xa9s el que explica que es van utilitzar rampes. \xc3\x89s probable que s'usessin diferents tipus de rampes segons la mida i l'altura de la pir\xc3\xa0mide, adequant-se a les diferents necessitats de l'obra. Per als nivells m\xc3\xa9s baixos, serien m\xc3\xa9s amples i de poc pendent, amb la qual cosa s'aconseguiria que hi poguessin participar un nombre m\xc3\xa9s gran de treballadors; a mesura que s'ascendia en la construcci\xc3\xb3, les rampes havien de ser m\xc3\xa9s estretes i graonades i, per tant, necessitaven algun altre mecanisme per a l'aixecament de pesos. Encara no existeix cap teoria que hagi estat acceptada com l'aut\xc3\xa8ntica._NEWLINE_Pel que fa a la Gran Pir\xc3\xa0mide de Kheops, la major part de la pedra de l'interior sembla que va ser extreta de pedreres properes situades al sud de l'obra. La part exterior de la pir\xc3\xa0mide, m\xc3\xa9s llisa, era de pedra calc\xc3\xa0ria blanca que va ser transportada a trav\xc3\xa9s del Nil. Aquests blocs exteriors van haver de ser curosament tallats, transportats en barcasses fluvials fins a Gizeh, i arrossegades fins a les rampes d'acc\xc3\xa9s a l'obra. Nom\xc3\xa9s uns pocs blocs exteriors van romandre en el seu lloc, a la part inferior de la Gran Pir\xc3\xa0mide. Durant l'edat mitjana, entre els segles v i xv, la gent que hi vivia a prop va prendre molt material per a projectes de construcci\xc3\xb3 a la ciutat del Caire._NEWLINE_Amb el pas del temps els arquitectes van anar millorant les seves t\xc3\xa8cniques de construcci\xc3\xb3. Seleccionaven un lloc en un terreny relativament pla assegurant-se que hi hagu\xc3\xa9s un substrat de roca, no de sorra, per obtenir una base estable. Despr\xc3\xa9s d'un acurat aixecament del primer nivell de pedres, constru\xc3\xafen les pir\xc3\xa0mides aixecant diferents nivells, un sobre l'altre. A l'interior, s'ha estudiat el sistema de passadissos i rampes i s'ha arribat a la conclusi\xc3\xb3 com una necessitat t\xc3\xa8cnica; per exemple, la gran galeria serviria com a magatzem dels blocs de pedra per a la cambra funer\xc3\xa0ria i el seu tancament, o com a motiu religi\xc3\xb3s, i els respiradors podrien significar els camins de l'esperit del fara\xc3\xb3 cap a l'altre m\xc3\xb3n._NEWLINE_Per assegurar que la pir\xc3\xa0mide fos sim\xc3\xa8trica, la part exterior de totes les pedres havia de ser igual en altura i amplada. Els treballadors podien tenir marcats tots els blocs per a indicar l'angle de la paret de la pir\xc3\xa0mide i es retallava la superf\xc3\xadcie amb molta cura perqu\xc3\xa8 els blocs encaixessin entre si."